**14 Ιανουαρίου 2025**

|  |
| --- |
| **ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**  **Συμμετοχή Κυπριακών Επιχειρήσεων στην Εκδήλωση «Doers Summit», Αθήνα, 12-13 Φεβρουαρίου 2025** |

Το **Ίδρυμα Έρευνας και Καινοτομίας** (ΙδΕΚ), ανακοινώνει **Πρόσκληση Εκδήλωσης Ενδιαφέροντος** για επιλογή κυπριακών επιχειρήσεων που θα συμμετάσχουν στην Εκδήλωση [Doers Summit](https://doerssummit.com/), η οποία θα πραγματοποιηθεί στην Αθήνα, στις 12-13 Φεβρουαρίου 2025.

Το Doers Summit είναι ένα φεστιβάλ-συνέδριο που αναμένεται να προσελκύσει περισσότερες από 1.000 επιχειρήσεις και το οποίο προσφέρει ευκαιρίες προβολής και δικτύωσης με περισσότερους από 200 επενδυτές και άλλες επιχειρήσεις.

Η συμμετοχή της Κύπρου στο Doers Summit αποτελεί πρωτοβουλία του ΙδΕΚ για την προβολή του κυπριακού οικοσυστήματος έρευνας και καινοτομίας και τη στήριξη των εγχώριων επιχειρήσεων. Η υποστήριξη της συμμετοχής εντάσσεται στις δραστηριότητες του Enterprise Europe Network Cyprus, στο οποίο συμμετέχει το ΙδΕΚ ως εταίρος.

Οι επιλεγμένες επιχειρήσεις θα λάβουν εισιτήριο εισόδου αξίας 145 Eυρώ (συμπ. ΦΠΑ) και επιδότηση 150 ευρώ ανά άτομο για έξοδα ταξιδιού.

**Κόστος Συμμετοχής – Χρηματοδότηση ΙδΕΚ**

Οι συμμετέχοντες πρέπει να καλύψουν οι ίδιοι τα έξοδα μετακίνησης και διαμονής. Για τρέχοντα έργα χρηματοδοτούμενα από το Ίδρυμα, τα εν λόγω έξοδα είναι επιλέξιμα στο πλαίσιο των χρηματοδοτούμενων έργων αν σχετίζονται με τα έργα.

Το ΙδΕΚ θα καλύψει το εισιτήριο εισόδου αξίας 145 Eυρώ (συμπ. ΦΠΑ) και θα παρέχει επιδότηση 150 ευρώ ανά άτομο για έξοδα ταξιδιού. Το συνολικό κόστος δεν θα ξεπερνά τα 295 ευρώ ανά άτομο και θα χορηγηθεί ως έμμεση κρατική ενίσχυση, σύμφωνα με τον Κανονισμό ΕΕ Αρ. 2023/2831 της Επιτροπής της 13ης Δεκεμβρίου 2023 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (De Minimis). Στο στάδιο υποβολής θα απαιτείται η Δήλωση Ενιαίας Επιχείρησης καθώς και επίσημο αποδεικτικό της καταχώρησης των επικαιροποιημένων στοιχείων των πραγματικών τους δικαιούχων στο Μητρώο του αρμόδιου Εφόρου και την Υπεύθυνη Δήλωση για τους Πραγματικούς Δικαιούχους (Μέρος Α)

Η χρηματοδότηση από το ΙδΕΚ δεν πρέπει να έχει ως αποτέλεσμα τη δημιουργία κέρδους από φορέα ούτε τη διπλή χρηματοδότησή του (δηλαδή τη χρηματοδότηση των ίδιων δαπανών από περισσότερες από μία πηγές).

**Δικαιούχοι**

Δικαίωμα υποβολής Εκδήλωσης Ενδιαφέροντος για συμμετοχή στην Εκδήλωση Doers Summit, έχουν **κυπριακές επιχειρήσεις** από όλες τις περιοχές της τεχνολογίας οι οποίες δραστηριοποιούνται οικονομικά σε περιοχές που ελέγχονται από την Κυπριακή Δημοκρατία.

Διευκρινίζεται ότι οι επιχειρήσεις μπορούν να συμμετέχουν μέσω των εκπροσώπων τους οι οποίοι θα πρέπει να είναι είτε ιδρυτές της επιχείρησης ή να κατέχουν οργανική θέση στην επιχείρηση.

**Υποβολή**

Η κάθε επιχείρηση υποβάλει το τυποποιημένο **Έντυπο Εκδήλωσης Ενδιαφέροντος – Doers Summit**, σε **μορφή PDF**, στην **Αγγλική γλώσσα**, υπογεγραμμένο από τον **Νόμιμο Εκπρόσωπο της Επιχείρησης**, στην ηλεκτρονική διεύθυνση [rchrysafi@research.org.cy](mailto:rchrysafi@research.org.cy)

Επιπρόσθετα, κατά την υποβολή της αίτησης θα πρέπει να υποβάλλεται:

(α) «[*Υπεύθυνη Δήλωση Ενιαίας Επιχείρησης»*](https://iris.research.org.cy/file/public/932f4525-c6ac-ef11-81a9-005056ab00f0)

(β) Δήλωση αναφορικά με τους Πραγματικούς Δικαιούχους συνοδευόμενη από το επίσημο αποδεικτικό καταχώρισης των επικαιροποιημένων στοιχείων των πραγματικών του δικαιούχων στα αρμόδια εθνικά Μητρώα.

|  |
| --- |
| Η Καταληκτική Ημερομηνία Υποβολής Εκδήλωσης Ενδιαφέροντος μέχρι 31η Ιανουαρίου 2025, 13:00. |

**Διαδικασία Αξιολόγησης / Επιλογής**

Για τις Εκδηλώσεις Ενδιαφέροντος που θα υποβληθούν θα ακολουθηθεί **διαδικασία ελέγχου επιλεξιμότητας και αξιολόγησης**, στη βάση των πιο κάτω κριτηρίων:

* Έχουν **υποβληθεί κατά την υποβολή όλα τα απαραίτητα έντυπα**, όπως καθορίζεται στην παρούσα Πρόσκληση.
* Πληρούνται οι ελάχιστες **προϋποθέσεις αναφορικά με τους δικαιούχους**, όπως καθορίζονται στην παρούσα Πρόσκληση.
* Αιτιολογείται η **σκοπιμότητα συμμετοχής** της επιχείρησης στην Εκδήλωση και οι προτεινόμενες δράσεις **προβολής και δικτύωσης**.

Θα επιλεγούν κατά μέγιστο σαράντα (40) επιχειρήσεις. Η απόφαση του ΙδΕΚ θα είναι τελεσίδικη και δεν υπάρχει δυνατότητα υποβολής ένστασης.

Σε περίπτωση που οι εκδηλώσεις ενδιαφέροντος που θα υποβληθούν είναι περισσότερες από σαράντα (40), προτεραιότητα θα δοθεί σε επιχειρήσεις οι οποίες:

(α) έχουν λάβει χρηματοδότηση από το ΙδΕΚ ως Ανάδοχοι Φορείς,

(β) είναι κάτοχοι του πιστοποιητικού καινοτομίας του Υφυπουργείου Έρευνας Καινοτομίας και Ψηφιακής Πολιτικής και το οποίο βρίσκεται σε ισχύ κατά την υποβολή της πρότασης.

Σε περίπτωση μη ύπαρξης σημαντικού ενδιαφέροντος το ΙδΕΚ διατηρεί το δικαίωμα να ακυρώσει τη διαδικασία.

Οι επιχειρήσεις που θα επιλεγούν θα πρέπει να προχωρήσουν υποχρεωτικά σε δημιουργία Partnership Profile πριν την έκδοση του εισιτηρίου από το ΙδΕΚ, το οποίο θα αναρτηθεί στη σχετική [βάση επιχειρηματικών προφίλ του Δικτύου Enterprise Europe Network](https://een.ec.europa.eu/partnering-opportunities), για σκοπούς δικτύωσης και προώθησης των τεχνολογιών τους στο εξωτερικό.

**Άλλες Πληροφορίες**

Η καταβολή του εφάπαξ ποσού ύψους 150 ευρώ, θα γίνεται κατόπιν της συμμετοχής της επιχείρησης στην εκδήλωση.

**Πληροφορίες – Στοιχεία Επικοινωνίας**

Δρ Ρεβέκκα Χρυσάφη

Επιστημονικός Λειτουργός

Ίδρυμα Έρευνας και Καινοτομίας

Τηλ: +357-22205041

Email: rchrysafi@research.org.cy